শেখ হাসিনার বিচার

চিফ প্রসিকিউটর বনাম আসামী শেখ হাসিনা গং মামলাটি আন্তর্জাতিক অপরাধ ট্রাইব্যুনাল-১ (বাংলাদেশ) এর অধীন একটি মামলা, যেখানে ২০২৪ সালের জুলাই ও আগস্ট মাসে ছাত্র-নেতৃত্বাধীন আন্দোলন দমনে সরকারের সহিংস ভূমিকার জেরে সাবেক প্রধানমন্ত্রী শেখ হাসিনা, সাবেক স্বরাষ্ট্রমন্ত্রী আসাদুজ্জামান খাঁন কামাল এবং পুলিশের সাবেক মহাপরিদর্শক চৌধুরী আবদুল্লাহ আল মামুনকে মানবতাবিরোধী অপরাধে অভিযুক্ত করা হয়। ১৭ নভেম্বর ২০২৫ সালে,  ট্রাইব্যুনাল অনুপস্থিতিতে বিচার সম্পন্ন হওয়া শেখ হাসিনা ও আসাদুজ্জামান খাঁন কামালকে দোষী সাব্যস্ত করে মৃত্যুদণ্ড প্রদান এবং তাদের সমস্ত সম্পদ বাজেয়াপ্তের নির্দেশ জারি করে। ২০২৪ সালের সেপ্টেম্বর থেকে পুলিশ হেফাজতে থাকা মামুনও দোষী সাব্যস্ত হন; তবে তদন্তে সহযোগিতা ও রাজসাক্ষী হিসেবে ভূমিকা রাখায় তাকে পাঁচ বছরের কারাদণ্ড দেওয়া হয়। 

জুন ২০২৫ সালে, চিফ প্রসিকিউটর মোহাম্মদ তাজুল ইসলাম আনুষ্ঠানিকভাবে অভিযোগপত্র দাখিল করেন, অপরদিকে অনুপস্থিতিতে বিচারাধীন আসামিদের পক্ষে আদালতনিযুক্ত আইনজীবী আমির হোসেন প্রতিনিধিত্ব করেন। ট্রাইব্যুনালের তিন বিচারকের সমন্বয়ে গঠিত একটি বেঞ্চ এই বিচারকাজ সম্পন্ন করেন। ২০২৪ সালের বিক্ষোভ দমনে রাষ্ট্রের গৃহীত পদক্ষেপের জেরে এই অভিযোগগুলো এসেছে, যাকে আন্তর্জাতিক পর্যবেক্ষক ও মানবাধিকার সংস্থাগুলো স্বাধীনতার পর বাংলাদেশে বেসামরিক নাগরিকদের ওপর চলা অন্যতম ভয়াবহ দমন-পীড়ন হিসেবে বর্ণনা করেছে।

পটভূমি

থাম্ব|২৮ জুলাই ২০২৪ খ্রিষ্টাব্দ, জুলাই আন্দোলনকারীদের ওপর সহিংস দমন-পীড়নের পর হাসিনা, আসাদুজ্জামান খান এবং চৌধুরী আবদুল্লাহ আল মামুন রাজারবাগ পুলিশ হাসপাতালে আহত পুলিশ  সদস্যদের দেখতে যান। পরবর্তীতে এই তিনজনকেই জুলাই গণহত্যা সম্পর্কিত ফৌজদারি মামলায় অভিযুক্ত করা হয়।
২০২৪ সালের মাঝামাঝি সময়ে, বাংলাদেশে সরকারি চাকরিতে বৈষম্যমূলক কোটা বাতিলের দাবিতে বিশ্ববিদ্যালয় শিক্ষার্থীদের নেতৃত্বে গণআন্দোলন শুরু হয়। ঢাকা ও অন্যান্য বড় শহরে এই বিক্ষোভ তীব্রতর হয় এবং জুলাই মাসের শেষের দিকে, শেখ হাসিনার নির্দেশে রাষ্ট্রীয় নিরাপত্তা বাহিনী সহিংস দমন অভিযান শুরু করে। জাতিসংঘের তদন্তকারীদের মতে, এই দমন অভিযানে ১,৪০০ বেসামরিক নাগরিক নিহত হন এবং আদালতের অভিযোগ অনুযায়ী শেখ হাসিনা "মাস্টারমাইন্ড" হিসেবে এই ঘটনা সাজিয়েছিলেন।

৫ আগস্ট ২০২৪ সালে,   শেখ হাসিনা ক্ষমতাচ্যুত হয়ে ভারতে পালিয়ে গেলে, তার বিরুদ্ধে আনুষ্ঠানিক বিচারের প্রস্তুতি শুরু হয়। এরপর ৮ আগস্ট মুহাম্মদ ইউনূসের নেতৃত্বে একটি অন্তর্বর্তীকালীন সরকার গঠিত হয়। ১৪ অক্টোবর ২০২৪ সালে, এই অন্তর্বর্তীকালীন সরকার আন্তর্জাতিক অপরাধ ট্রাইব্যুনাল-১ পুনর্গঠন করে। হাইকোর্ট বিভাগের অতিরিক্ত বিচারপতি গোলাম মর্তুজা মজুমদারকে ট্রাইব্যুনালের চেয়ারম্যান এবং বিচারপতি মো. শফিউল আলম মাহমুদকে সদস্য হিসেবে নিযুক্ত করা হয়। তাদের পাশাপাশি অবসরপ্রাপ্ত জেলা জজ মোহিতুল হক এনাম চৌধুরীকেও এই ট্রাইব্যুনালে নিয়োগ দেওয়া হয়।

নতুনভাবে ক্ষমতাপ্রাপ্ত আন্তর্জাতিক অপরাধ ট্রাইব্যুনাল ২০২৫ সালের শুরুর দিকে মানবতাবিরোধী অপরাধের অভিযোগে হাসিনা এবং গুরুত্বপূর্ণ সাবেক কর্মকর্তাদের বিরুদ্ধে গ্রেপ্তারি পরোয়ানা জারি করে। ১ জুন ২০২৫ সালে, রাষ্ট্রপক্ষ হাসিনাকে ট্রাইব্যুনালের প্রধান আসামি হিসেবে উল্লেখ করে তার বিরুদ্ধে আনুষ্ঠানিকভাবে অভিযোগ দায়ের করে।

বিচারের সূচনা
১ জুন ২০২৫ সালে, আন্তর্জাতিক অপরাধ ট্রাইব্যুনাল কর্তৃক প্রসিকিউশনের মামলাটিকে নিরস্ত্র বেসামরিক নাগরিকদের বিরুদ্ধে "সমন্বিত ও পদ্ধতিগত সহিংসতা" হিসাবে গ্রহণ করার মধ্য দিয়ে বিচার আনুষ্ঠানিকভাবে শুরু হয়। এই বিচার বাংলাদেশের ইতিহাসে প্রথমবারের মতো একজন সাবেক প্রধানমন্ত্রীকে মানবতাবিরোধী অপরাধের অভিযোগে ট্রাইব্যুনালের সামনে নিয়ে আসে। দেশের আইনি ইতিহাসে এই প্রথম, সম্পূর্ণ কার্যক্রম দেশব্যাপী টেলিভিশনে সম্প্রচার করা হয়। প্রসিকিউশন অভিযোগ করে যে  হাসিনা সরকার বিক্ষোভকারীদের দমনে প্রচলিত পুলিশ ও সামরিক ইউনিটের পাশাপাশি ড্রোন, হেলিকপ্টার এবং আগ্নেয়াস্ত্র ব্যবহার করেছিল।

ট্রাইবুনাল রায় দেয় যে, হাসিনা ও কামালের বিচার তাদের অনুপস্থিতিতেই চলবে, কারণ আনুষ্ঠানিক গণবিজ্ঞপ্তি সত্ত্বেও তারা দু’জনেই বাংলাদেশে ফিরতে অস্বীকৃতি জানিয়েছেন। ১৯ জুন ২০২৫ সালে, ট্রাইব্যুনাল বাংলাদেশ সুপ্রিম কোর্টের একজন জ্যেষ্ঠ আইনজ্ঞ এ ওয়াই মহিউজ্জামানকে এই মামলায় অ্যামিকাস কিউরি হিসেবে নিয়োগ করে। মে ২০২৫-এ হেফাজতে নেওয়া বাংলাদেশের সাবেক আইজিপি চৌধুরী আবদুল্লাহ আল মামুন দোষ স্বীকার করে রাষ্ট্রীয় সাক্ষী হিসেবে সাক্ষ্য দিতে সম্মত হন।
দায়েরকৃত অভিযোগ
১০ জুলাই ২০২৫ সালে, আইসিটি শেখ হাসিনাকে মানবতাবিরোধী অপরাধের পাঁচটি অভিযোগে আনুষ্ঠানিকভাবে অভিযুক্ত করে। এই অভিযোগগুলোর মধ্যে রয়েছে: ঢাকায় বিক্ষোভকারীদের গণহত্যা পরিচালনা করা, বেসামরিক জনতার উপর গুলি বর্ষণের জন্য হেলিকপ্টার ও ড্রোনের ব্যবহার, ছাত্রকর্মী আবু সাঈদকে হত্যা, প্রমাণ ধ্বংস করার জন্য আশুলিয়ায় মৃতদেহ পুড়িয়ে ফেলা, এবং চানখারপুলে বিক্ষোভকারীদের সমন্বিতভাবে হত্যা। রাষ্ট্রপক্ষ প্রাথমিক প্রমাণ হিসেবে সার্ভিলেন্স ফুটেজ, ড্রোন লগ, হাসপাতালের রেকর্ড এবং ফাঁস হওয়া সরকারি যোগাযোগের তথ্য উপস্থাপন করেছে। ট্রাইব্যুনাল এই সিদ্ধান্তে উপনীত হয়েছে যে, এই প্রমাণগুলো ভয়ভীতি প্রদর্শন, ভিন্নমত দমন এবং গণতান্ত্রিক সমাবেশকে বাধাগ্রস্ত করার উদ্দেশ্যে বেসামরিক জনসংখ্যার উপর একটি রাষ্ট্র-পরিচালিত হামলার বিষয়টিকে সমর্থন করে। শেখ হাসিনা এবং বেশ কয়েকজন প্রাক্তন সরকারি ও পুলিশ কর্মকর্তার পাশাপাশি মোট ২০৩ জনকে ট্রাইব্যুনাল অভিযুক্ত করেছে, যাদের মধ্যে ৭৩ জন বর্তমানে হেফাজতে আছেন।
আদালত অবমাননা
২ জুলাই ২০২৫ সালে, মূল বিচার থেকে পৃথকভাবে একটি অডিও রেকর্ডিং প্রকাশের জেরে হাসিনাকে আদালত অবমাননার দায়ে দোষী সাব্যস্ত করা হয়। ঐ রেকর্ডিংয়ে শেখ হাসিনা বলেন যে: 
ট্রাইব্যুনাল এই বক্তব্যটিকে আদালতের মর্যাদার প্রতি সরাসরি অবমাননাকর হিসেবে গণ্য করে এবং তার অনুপস্থিতিতে তাকে ৬ মাসের কারাদণ্ডে দণ্ডিত করে। আইসিটি জানায় যে, আদালত অবমাননার এই দণ্ডটি যুদ্ধাপরাধের অভিযোগগুলো থেকে পদ্ধতিগতভাবে স্বাধীন ছিল।
আইনি কার্যক্রম ও কালপঞ্জি
১০ জুলাই অভিযোগ গঠনের পর, ট্রাইব্যুনাল ৩ আগস্ট ২০২৫-এ সূচনা বক্তব্য এবং পরের দিন থেকে সাক্ষ্যগ্রহণ শুরুর দিন ধার্য করে। প্রসিকিউশন জানায় যে, তারা চিকিৎসা কর্মী, সাংবাদিক, বেঁচে ফেরা ব্যক্তি এবং সাবেক নিরাপত্তা কর্মকর্তাসহ প্রায় ৮৪ জনকে সাক্ষী হিসেবে হাজির করবে। ট্রাইব্যুনালের নিয়ম অনুযায়ী, আদালতে অনুপস্থিত আসামিদের প্রতিনিধিত্ব করার জন্য সরকারই আইনজীবী নিয়োগ করে।
থাম্ব|পুরাতন হাইকোর্ট ভবন, যেখানে ট্রাইব্যুনাল-১-এর বিচারিক কার্যক্রম অনুষ্ঠিত হয়েছিল।
৩ আগস্ট ২০২৫ সালে, বিচারপতি গোলাম মর্তুজা মজুমদারের নেতৃত্বে তিন বিচারপতির প্যানেলের সামনে প্রসিকিউশন তাদের সূচনা বক্তব্য উপস্থাপন করে। বক্তব্যটিতে পাঁচটি অভিযোগ উপস্থাপন করা হয় এবং ১১টি দৃষ্টান্তমূলক ঘটনার মধ্যে ছিল বিচার বহির্ভূত হত্যাকাণ্ড, জোরপূর্বক গুম, নির্যাতন এবং বিচারপ্রক্রিয়ায় বাধা প্রদান।

৪ আগস্ট ২০২৫ সালে, ট্রাইব্যুনাল প্রথম সাক্ষী খোকন চন্দ্র বর্মণের সাক্ষ্য শোনেন, যিনি যাত্রাবাড়ীর ক্র্যাকডাউনে মুখে গুলিবিদ্ধ হয়ে বেঁচে ফেরা একজন বিক্ষোভকারী। তিনি ট্রাইব্যুনালে দেওয়া জবানবন্দিতে বলেন, 
আরেক সাক্ষী আব্দুল্লাহ আল ইমরান সাক্ষ্য দেন যে, তিনি হাসিনাকে হাসপাতাল কর্তৃপক্ষকে আহত বিক্ষোভকারীদের জন্য “চিকিৎসা নেই, মুক্তিও নেই” বলে আদেশ দিতে শুনেছেন।

এই বিচারকার্য রাষ্ট্রীয় টেলিভিশনে সরাসরি সম্প্রচার করা হয়। হেফাজতে থাকা ও দোষ স্বীকারকারী আসামি চৌধুরী আবদুল্লাহ আল মামুন আদালতে উপস্থিত ছিলেন এবং তার পক্ষে আইনজীবী প্রতিনিধিত্ব করেন। বিদেশে অবস্থানরত ও অনুপস্থিত আসামি শেখ হাসিনা এবং আসাদুজ্জামান খান কামালের পক্ষে আদালত কর্তৃক নিযুক্ত আইনজীবী আমির হোসেন প্রতিনিধিত্ব করছেন।

১৭ নভেম্বর ২০২৫ তারিখে, বাংলাদেশের আন্তর্জাতিক অপরাধ ট্রাইব্যুনাল হাসিনাকে মানবতাবিরোধী অপরাধের জন্য দোষী সাব্যস্ত করে, যার মধ্যে জুলাই বিপ্লবের সময় বিক্ষোভকারীদের বিরুদ্ধে প্রদাহজনক বক্তৃতা দেওয়া এবং আইন শৃঙ্খলা বাহিনীকে সরাসরি প্রাণঘাতী শক্তি প্রয়োগের  নির্দেশ দেওয়ার অভিযোগ রয়েছে এবং তার অনুপস্থিতিতেই মৃত্যুদণ্ড দেওয়া হয়। আদালত বলেন, শেখ হাসিনার বিরুদ্ধে ৫টি অভিযোগের মধ্যে তিনটিতে মৃত্যুদণ্ড দেওয়া হয়েছে। অন্য দুটি অভিযোগে আমৃত্যু কারাদণ্ড দেওয়া হয়েছে।

প্রতিক্রিয়া
থাম্ব|আন্তর্জাতিক অপরাধ ট্রাইব্যুনালে শেখ হাসিনার মামলার রায়ের পর টিএসসিতে ছাত্র-জনতার উল্লাস
বর্তমানে নির্বাচনী রাজনীতি থেকে নিষিদ্ধ ঘোষিত আওয়ামী লীগ উক্ত ট্রাইব্যুনালকে একটি “ক্যাংগারু আদালত” বলে নিন্দা জানায় এবং ভিন্নমত দমনের জন্য অন্তর্বর্তীকালীন সরকারের বিরুদ্ধে বিচার বিভাগকে অস্ত্র হিসেবে ব্যবহারের অভিযোগ করে। দলটির সাধারণ সম্পাদক ওবায়দুল কাদের এই বিচারকে “মুক্তিযুদ্ধবিরোধী” শক্তির রাজনৈতিক প্রতিহিংসা চরিতার্থ করার জন্য পরিকল্পিত একটি “প্রহসন” বলে অভিহিত করেন।

জাতিসংঘের মানবাধিকার কার্যালয়সহ আন্তর্জাতিক পর্যবেক্ষকরা বিচারিক জবাবদিহিতার প্রতি সতর্ক সমর্থন ব্যক্ত করেন, তবে একইসঙ্গে গুরুতর অধিকার সংক্রান্ত উদ্বেগ নিয়ে সতর্ক করেছেন এবং নিরপেক্ষতার আহ্বান জানিয়েছেন।

ব্রিটিশ সাংবাদিক ডেভিড বার্গম্যান এই উদ্বেগ প্রকাশ করেন যে, ট্রাইব্যুনাল নিযুক্ত আইনজীবী যখন শেখ হাসিনা এবং তার সহ-অভিযুক্ত আসাদুজ্জামান খান —উভয় পক্ষের প্রতিনিধিত্ব করছেন, তখন এটি একটি 'স্বার্থের সংঘাত' তৈরি করছে। তার মতে, যেহেতু তাদের আত্মপক্ষ সমর্থনের কৌশলগুলো তাৎপর্যপূর্ণভাবে ভিন্ন হতে পারে, তাই প্রত্যেকেরই আলাদা আইনি প্রতিনিধিত্ব থাকা উচিত।
বিশ্লেষণ
বিশ্লেষকরা মনে করেন, ভারত থেকে শেখ হাসিনাকে প্রত্যর্পণের সম্ভাবনা কম। আল জাজিরা এর কারণ হিসেবে তার দলের সাথে ভারতের ঘনিষ্ঠ সম্পর্ক এবং বাংলাদেশের অন্তর্বর্তীকালীন সরকারের সাথে দেশটির সম্পর্কের টানাপোড়েনের কথা উল্লেখ করে। জওহরলাল নেহরু বিশ্ববিদ্যালয়ের অধ্যাপক সঞ্জয় ভরদ্বাজ বলেন: 
কানাডার এশিয়া প্যাসিফিক ফাউন্ডেশনের সিনিয়র ফেলো মাইকেল কুগেলম্যান ২০২৬ সালের সাধারণ নির্বাচনের আগে এই রায়ের প্রতিক্রিয়ায় আওয়ামী লীগের সহিংস কর্মকাণ্ডের বিষয়ে উদ্বেগ প্রকাশ করেন।

অপতথ্যের বিস্তার
রিপাবলিক বাংলা, নিউজ ১৮, স্বদেশ নিউজ এবং এশিয়া নেট নিউজের মতো  ভারতের সরকারপন্থী সংবাদ মাধ্যমগুলো একটি বিশাল মশাল মিছিলের ভিডিও প্রচার করে দাবি করে যে, এটি বাংলাদেশে আওয়ামী লীগের রায়-পরবর্তী ‘শাটডাউন’ কর্মসূচির দৃশ্য। তবে দৈনিক প্রথম আলোর ‘ফ্যাক্ট-চেক’-এ উঠে এসেছে যে, স্থানীয় নির্বাচনী মনোনয়ন-সংক্রান্ত বিরোধের জেরে বিচারের কয়েক দিন আগেই বিএনপির একটি পক্ষ ঐ মিছিলের আয়োজন করেছিল।

আরও দেখুন
অপারেশন ডেভিল হান্ট
২০২৫ আওয়ামী লীগ নিষিদ্ধকরণ আন্দোলন
বাংলাদেশে মৃত্যুদণ্ড

 টীকা 

 তথ্যসূত্র 

বহিঃসংযোগ

বিষয়শ্রেণী:শেখ হাসিনা
বিষয়শ্রেণী:ছাত্র–জনতার অভ্যুত্থানের পরিণাম
বিষয়শ্রেণী:২০২৫-এ বাংলাদেশ